የውብማር ኣብቲ ግዜ ትርጉም ቃልሲ ብዙሕ ከይተረደኣ ብወነ ጥራሕ ኣብ ጐኖም ኰይና ትሰርሕ ምንባራ ትዝክር። ብዝዀነ ብዙሕ ዓንቀፍቀፍን ፀገማትን ፀይራ ብ1968 ዓ.ም ናብ ሜዳ ናብ ታዕሊም ወፊራ። ሓድጋይ ዝተበሃለ ተጋዳላይ ንየውብማርን ኣብርሃ ማንጁስን ካብ ማእከል ኣዲስ ኣበባ ኣውጺኡ ናብ መሬት ትግራይ ወሰዶም። ኣብ ዓሳጋራ፡ ብፍሉይ ደግሓራ ተባሂሉ ኣብ ዝፅዋዕ ስፍራ ተዓሊማ። ሓፂር ስረ መሊሳ፣ ብረት ተሓንጊጣ ክትዋጋእ ምስተሰአት ውድብ ኣብ 04 (እንዳ ፖለቲካ) መዲቡዋ። የውብማር ምስቲ ዝነበራ ዓቕምን ልምድን ስራሕቲ ፅሑፍን ሕትመትን ጀሚራ። ንጋዜጣ ወይን ኣብ መበል 8ይ ሕታማ ኣርኪባትላ። ክትዝክር ጉዳም እያ። ንፈለማ እዋን ዝፀሓፈታ ኣርእስቲ "ስሙር ግንባር" ትብል ምንባራ ኣይትርስዕን። ብድሕሪኡ ጋዜጣታትን መፅሄታትን ተጋድሎ ትፅሕፍን ተሕትምን ከምኡ እውን ምሽጥራዊ ውድባዊ ፅሑፋት እውን ትፅሕፍ ነይራ። ኣብ ውድብ ህወሓት፡ ክሳብ ጥሪ 1969 ዓ.ም ንየውብማር ሓዊሱ 26 ደቀንስትዮ ተጋደልቲ ነይረን። "ንመጀመርታ ግዜ 17 ደቀንስትዮ ተጋደልቲ ኣብ እገላ ሰብዖ ዝበሃል ቦታ ንወርሒ መመላእታ ኣኼባ ኣካይድና "ትብል። ደቀንስትዮ ተቓለስቲ ንበይንና ንወደብ፤ ንመሰልና ንቃለስ ኢለን ተለዓላ። ውድብ እውን ተቐቢሉዎ። ብስሩ እባ የውብማር ንምንታይ ተጋዲላ?
